กรมการศาสนา ร่วมกับองค์กร 5 ศาสนา จัดพิธีศาสนามหามงคลเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
นายเกรียงศักดิ์ บุญประสิทธิ์ อธิบดีกรมการศาสนา เปิดเผยว่า เนื่องในโอกาสวันเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 12 สิงหาคม 2564  กรมการศาสนา ร่วมกับองค์กรภาคเอกชนและองค์การทางศาสนาจัดพิธีศาสนามหามงคล 5 ศาสนา เฉลิมพระเกียรติออกอากาศทางสถานีวิทยุโทรทัศน์แห่งประเทศไทย ช่อง NBT ในเวลา 17.00 น.  เพื่อให้ศาสนิกชน ได้แสดงความจงรักภักดีและสร้างความปรองดองสมานฉันท์ระหว่างศาสนิกชนทุกศาสนา พร้อมกันนี้ ยังได้ร่วมกับสำนักงานวัฒนธรรมจังหวัด 76 จังหวัด และศูนย์ศึกษาพระพุทธศาสนาวันอาทิตย์ จัดโครงการศูนย์ศึกษาพระพุทธศาสนาวันอาทิตย์รวมใจภักดิ์ สืบสานอัตลักษณ์ความเป็นไทยปันน้ำใจ คนไทยไม่ทิ้งกัน ภายใต้มาตรการป้องกันการแพร่ระบาดของโรคโควิด-19 โดยจัดโต๊ะหมู่ประดิษฐานพระฉายาลักษณ์ จัดแสดงนิทรรศการเพื่อเผยแพร่พระราชประวัติ พระราชกรณียกิจผ่านช่องทางสื่อออนไลน์ต่างๆ เพื่อน้อมสำนึกในพระมหากรุณาธิคุณ การสวดมนต์ออนไลน์ ฟังธรรมะออนไลน์ หรือผ่านเสียงตามสายในชุมชน นั่งสมาธิ เจริญจิตตภาวนา อิ่มบุญสุขใจที่บ้าน รณรงค์ให้ประชาชน ลด ละ เลิก อบายมุข และการส่งเสริมให้ศูนย์ศึกษาพระพุทธศาสนาวันอาทิตย์เป็นสถานที่รวมของจิตอาสาบำเพ็ญสาธารณประโยชน์ เช่น ช่วยเหลือกลุ่มผู้เปราะบางที่ได้รับผลกระทบจากโรคโควิด-19 และตลอดเดือนนี้ยังได้ร่วมกับสำนักงานวัฒนธรรมจังหวัดจัดกิจกรรมนำธรรมะบ่มเพาะเยียวยาจิตใจประชาชนกลุ่มเปราะบางทั้งผู้สูงอายุผู้พิการ ด้อยโอกาส และเยาวชนในความดูแลของศาลเยาวชนและครอบครัวกลาง ที่ได้รับผลกระทบจากสถานการณ์โควิด-19 อีกด้วย